Source: https://www.jogiforum.hu/hirek/23714
Timestamp: 2019-11-18 08:17:12
Document Index: 4616360

Matched Legal Cases: ['bíróság ', 'bíróság\n', 'bíróság ', 'Bíróság ', 'bíróság ', 'bíróság ', 'Bíróság ']

Július 22-ével ismét tizenegy tagúra bővült az Alkotmánybíróság - A bíróválasztások története - Háttér | hírek | Jogi Fórum ﻿
2010.09. 3. Jogi Fórum / Alkotmánybíróság
Az Országgyűlés 1989 őszén az Alkotmánybíróság első öt tagjának jelölésére tizenegy tagú jelölőbizottságot állított fel, amibe az MSZP négy, további öt párt (a Fidesz, a KDNP, az MDF, a Magyar Néppárt és az SZDSZ) egy-egy, míg a függetlenek két tagot delegáltak. Ez a bizottság tett javaslatot a parlamentnek az öt alkotmánybíró személyére, mégpedig oly módon, hogy az MSZP és az ellenzéki pártok két-két, a függetlenek egy bírót jelöltek. 1989. november 23-án az Országgyűlés megválasztotta Ádám Antalt (308) és Kilényi Gézát (293), a szocialisták két jelöltjét, Sólyom Lászlót (297) és Zlinszky Jánost (298), az ellenzék jelöltjeit, valamint a független jelöltet, Solt Pált (305). 1990. július 2-án az Országgyűlés többpárti konszenzussal öt újabb bírót választott: Herczegh Gézát (289), Lábady Tamást (289), Schmidt Pétert (290), Tersztyánszky Ödönt (294) és Vörös Imrét (289). Pár héttel később a testület tagja lett Szabó András (259) is, aki az időközben legfelsőbb bírósági elnöknek választott Solt Pál helyét foglalhatta el.
1993. május 31-én tízről kilencre csökkent a létszám, miután Herczegh Géza a hágai Nemzetközi Bíróság tagja lett. A parlament választás helyett az Alkotmányt módosította: tizenegyre redukálták a bírák létszámát. Eredetileg három egymást követő időpontban, három különböző összetételű Országgyűlés öt-öt, összesen tizenöt bírót választott volna meg. Hiába csökkentették tizenötről tizenegyre a bírák számát, az Alkotmánybíróság egészen 1997 nyaráig nem volt teljes létszámú. 1996. december 27-én Schmidt Péter betöltötte a 70. életévét, így lejárt a mandátuma.
1996 novemberében a parlament az ellenzék által jelölt személyt, Bruhács János nemzetközi jogászt nem választotta meg (a szükséges 258 szavazat helyett 202-őt kapott). A két alkotmánybíró-jelölt közül csak az MSZP jelöltje, Holló András szerezte meg a szükséges szavazatmennyiséget (269).
Először 1997 júniusában érte el a testület az Alkotmányban rögzített létszámát, amikor is a parlament hatpárti konszenzussal megválasztotta Bagi Istvánt (284) és Németh Jánost (304) az Alkotmánybíróság tagjának.
1998-ban nagy változások történtek: február 19-én Szabó András, március 7-én pedig Zlinszky János töltötte be 70. életévét, így távozniuk kellett a testületből. A helyükre márciusban az ellenzék jelöltje, Erdei Árpád (265) és az MSZP által támogatott Kiss László (275) került. 1998 novemberében három alapító kilencéves mandátuma is lejárt: Ádám Antalé, Kilényi Gézáé és Sólyom Lászlóé. Decemberben a megüresedett alkotmánybírói székekbe az MSZP jelöltje, Czúcz Ottó (344), a Fidesz és az MDF támogatottja, Strausz János (327) és a konszenzussal jelölt Harmathy Attila (344) ült.
1999 nyarán újabb három alkotmánybíró távozott megbízatása lejártával: Lábady Tamás, Tersztyánszky Ödön és Vörös Imre. A parlament gyorsan megtalálta az utódokat: alkotmánybíró lett az MSZP által jelölt Bihari Mihály (261), a Fidesz, az MDF és az FKGP közös jelöltje, Tersztyánszkyné Vasadi Éva (287) és a konszenzusos jelölt, Kukorelli István (307).
2003. július 31-én Németh János megbízatása járt le, mert betöltötte 70. életévét. 2004. április 30-án Czúcz Ottó mondott le mandátumáról, mivel a luxemburgi Elsőfokú Bíróság bírói posztjára jelölték (ezt a mandátumát idén nyáron újabb hat évvel meghosszabbították). 2004. december 23-án Strausz János lett hetvenéves. 2005. szeptember 26-án a parlament megválasztotta az MSZP és az SZDSZ jelöltjét, Bragyova Andrást (355), valamint a Fidesz és az MDF által támogatott Kovács Pétert (359).
2005. november 12-én járt le Holló András mandátuma, akit november 14-ével újraválasztottak (323). Ekkor került be a testületbe Balogh Elemér (333) is. Előbbit a koalíció, utóbbit az ellenzék jelölte.
2006. február 23-án Tersztyánszkyné Vasadi Éva töltötte be a 70. életévét. Megüresedett helyét február 24-étől Paczolay Péter (354) foglalta el, akit ötpárti konszenzussal február 6-án választott meg alkotmánybírónak az Országgyűlés.
2006. június 17-én Bagi István, 2007. március 10-én Erdei Árpád és Kiss László mandátuma járt le. A három megüresedett helyre 2007. február 19-én március 19-i hatállyal az ellenzék által jelölt Trócsányi Lászlót (339) és a koalíció által jelölt Kiss Lászlót (327) március 11-i hatállyal választották meg. 2007. április 20-án Harmathy Attila töltötte be a 70. életévét. Az újabb két üres helyre 2007. április 21-étől az ellenzék által jelölt Lenkovics Barnabás (314) és a koalíció által jelölt Lévay Miklós (321) került.
2008. július 3-án járt le Bihari Mihály és Kukorelli István mandátuma, akiknek a helyére két évig nem választottak új alkotmánybírákat.
2010. július 22-én Országgyűlés alkotmánybírónak választotta Bihari Mihályt (271) és Stumpf Istvánt (265). Mindkettejüket a Fidesz-frakció jelölte a posztra.